આ તો થયું એમના જીવનકાર્યનું ફ્કત એક જ પાસું. બીજા પાસાની વાત કરીએ તો એમની સંસ્કૃત ભાષામાં જેટલી ગતિ છે એટલી જ ગતિ અંગ્રેજી, ગુજરાતી અને હિન્દીમાં પણ છે. એટલે કે તેમણે એટલું જ સાહિત્ય આ ભાષાઓમાં પણ રચ્યું છે. સાથે સાથે તેઓ ચિત્રકાર પણ છે ! ચારેય ભાષામાં સચિત્ર કવિતાસંગ્રહ ‘क़ालोडस्मि’ આપીને તેમણે એક અદ્વિતિય કાર્ય કર્યું છે. સાથે સાથે આજની યુવાપેઢીને ગમે તેવા વિષયો જેવા કે ટીવી સિરિયલ, મોબાઈલ, ક્રિકેટ, એ.ટી.એમ જેવી બાબતોનો સમાવેશ કરતા હાસ્યવ્યંગ કાવ્યોનો સંગ્રહ ‘મોબાઈલનું ભૂત’ તેમણે આપ્યો છે. આ બંને પુસ્તકોમાંથી થોડીક રચનાઓનો અહીં સમાવેશ કર્યો છે. હર્ષદેવભાઈએ એમ.એ. (ફસ્ટ કલાસ ફસ્ટ), બી.એડ. (ફસ્ટ કલાસ ફસ્ટ) કરીને પી.એચ.ડી કર્યું છે. આજે તો એમના સર્જન પર એમના કેટલાય વિદ્યાર્થીઓ પી.એચ.ડી કરી રહ્યા છે. એક નાનકડી પુસ્તિકા થાય એટલો એમનો બાયોડેટા છે ! અનેક શોધ લેખો, આંતરરાષ્ટ્રીય પરિષદો, સંસ્કૃત સાહિત્યથી લઈને સંસ્કૃત ગ્રામરના અનેક પુસ્તકો, હિન્દી-અંગ્રેજી અને ગુજરાતી ભાષામાં લખાયેલા અસંખ્ય લેખો-પુસ્તકો સહિત મબલખ સાહિત્ય એમણે આપણને આપ્યું છે. એમણે સંસ્કૃતમાં નવલકથા પણ લખી છે. તેમના આ વિરાટ કાર્ય બદલ એમને કાલિદાસ એવોર્ડથી લઈને સાહિત્ય અકાદમી સુધીના પુષ્કળ પારિતોષિકો પ્રાપ્ત થયા છે. તેમની અન્ય સંસ્કૃત રચનાઓ પણ આપણે ક્યારેક માણીશું પરંતુ આજે તેમના ઉપરોક્ત બંને પુસ્તકોમાંથી કેટલીક રચનાઓ માણીએ. ડો. હર્ષદેવ માધવના સંપર્કની વિગતો આ કાવ્યોને અંતે આપવામાં આવી છે.